Suomalainen futureful on julkaissut Applen laitteille, optimoituna iPhone 5:lle, uuden omanlaisensa verkkoselaimen.

futurefulin selain ei ole sellainen, millaiseksi useimmat selaimen luultavasti mieltävät. Ideana on paljastaa käyttäjälle uutta, mielenkiintoista sisältöä tietylle käyttäjän haluamalle sivulle menemisen sijaan. Selaaminen perustuu näytöllä liikkuvien pallojen paineluun tai yhdistämiseen. Näin avautuu käyttäjää kiinnostavaa sisältöä, joka voi olla verkkosivuja, blogimerkintöjä, kuvia, videota ja niin edelleen.

futurefulin mukaan sen tavoitteena onkin luoda täysin uudenlainen, inspiroiva ja mielikuvituksellinen verkkokokemus. futureful kertoo, että selain ei näytä koskaan samaa sivua kahdesti. Lisäksi sovelluksen kerrotaan oppivan enemmän käyttäjästään ajan myötä.

Kokonaisuutena sovellus on hyvin yksinkertainen eikä vaadi kirjautumista, kirjoittamista, seuraamista, syötteitä tai kategorioita tai mitään muutakaan.

MAINOS (ARTIKKELI JATKUU ALLA)

futurefulia rahoittaa sijoittajana Skypen perustajana tunnetuksi tullut Janus Friis. Yhtiön verkkosivujen mukaan sen tiimiin kuuluu jo seitsemän jäsentä.

futureful on ladattavissa ilmaiseksi Applen App Storesta.